Ek glo in jou - www.bybelkennis.co.za
by Coen Slabber · Published 06/07/2015 · Updated 29/05/2015
We must be global Christians, with a global mission, because our God is a global God. —John Stott
Hierdie is seker van die kragtigste woorde wat jy vir iemand kan sê. Dit lei tot vertroue en afwagting in wat 'n mens kan word deur God se genade en mag. Dit moedig jou aan om te word wat God graag wil hê dat jy moet word. Dit is wat Elia met Elisa gedoen het.
Toe Elia by hom (Elisa) verbyloop, gooi Elia sy mantel op hom (1 Konings 19:19). Hierdie mantel was destyds een van die kosbaarste besittings wat iemand gehad het. Dit was 'n kledingstuk, maar dien ook as kombers en kussing. Toe Elia dus sy mantel op Elisa gooi , sê hy in werklikheid vir hom: "Ek glo in jou. God se Gees is op jou." Dit moes vir Elisa baie beteken het – 'n persoon vir wie hy baie respek gehad het, het na hom gekom en met 'n eenvoudige gebaar sy hele lewe verander.
Leiers besef dat vir God se werk om gedoen te word, moet potensiële leiers voortdurend geïdentifiseer, ontwikkel en uitgestuur word. Daarom bid hulle gedurig vir onderskeidingsvermoë, want alle gelowiges het ongelooflike potensiaal om in God se koninkryk te werk. Dikwels is mense nog nooit uitgedaag om vir God te werk nie. Niemand het hulle ooit uitgedaag om te glo dat hulle God-gegewe talente en sterkpunte het nie.
Wat op daardie dag tussen Elia en Elisa gebeur het, is die begin van 'n proses van mentor wees wat uiteindelik sou beteken dat Elisa by Elia sou oorneem. Elia is die een wat die verhouding begin het Hy het nie gewag vir Elisa om na hom te kom nie.
Ons moet in Elia se spore volg en uitkyk vir die Elisa's in ons lewens en dan as mentor vir hulle optree.